দিমিত্রি মাসকারেনহাস
আদ্রিয়ান দিমিত্রি মাসকারেনহাস (ইংরেজি: Dimitri Mascarenhas; জন্ম: ৩০ অক্টোবর, ১৯৭৭) লন্ডনের চিজউইকে জন্মগ্রহণকারী সাবেক ইংরেজ আন্তর্জাতিক ক্রিকেটার। ইংল্যান্ড ক্রিকেট দলের অন্যতম সদস্য ছিলেন তিনি। ২০০৭-২০০৯ সময়কালে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। দলে তিনি মূলতঃ ডানহাতি ব্যাটসম্যান হিসেবে খেলতেন। পাশাপাশি ডানহাতি মিডিয়াম-ফাস্ট বোলিংয়ে পারদর্শীতা দেখিয়েছেন তিনি। বিগ ব্যাশ লীগে হোবার্ট হারিকেন্স, আইপিএলে কিংস ইলাভেন পাঞ্জাব ও নিউজিল্যান্ডের প্রাদেশিক ক্রিকেটে ওতাগো ভোল্টসের প্রতিনিধিত্ব করেন ‘দিমি’ ডাকনামে পরিচিত দিমিত্রি মাসকারেনহাস। পূর্বে তিনি নিউজিল্যান্ড জাতীয় ক্রিকেট দলের বোলিং কোচ হিসেবে মনোনীত হয়েছিলেন। এছাড়াও, ওতাগো ভোল্টসের বোলিং কোচ তিনি।